༼ཏ༽༄༅། །ཛམྦྷ་ལ་དམར་པོའི་སྲོག་སྒྲུབ་ཀྱི་གདམས་པ་རྗེ་ས་ཆེན་གྱི་མན་ངག་བཞུགས་སོ།། གསེར་ཆོས།། ༄༅། །བླ་མ་བདེ་མཆོག་འཁོར་ལོ་ལ་ཕྱག་འཚལ་ལོ། །རྣལ་འབྱོར་པ་གང་ཞིག་རང་ངམ་གཞན་ལ་ཕན་བདེ་འབྱུང་བའི་ཕྱིར་དུ་ཛམྦྷ་ལ་དམར་པོའི་སྲོག་སྒྲུབ་ཉམས་སུ་ལེན་པར་འདོད་པས། རྟེན་བཅའ་བ་དང་། བསྙེན་པ་བྱ་བ་དང་། ལས་ལ་བསྐུལ་བའི་ཆོ་ག་དང་གསུམ་གྱིས་རྟོགས་པར་བྱའོ། །དང་པོ་ནི། མིའི་པགས་པ་སོར་བརྒྱད་པའི་ཁུག་མའི་ནང་དུ་རིན་པོ་ཆེ་ལྔ། འབྲུ་ལྔ། སྨན་སྣ་ལྔ། ཛམྦྷ་ལ་ཡབ་ཡུམ་གྱི་སྐུ་«་་་་་ཛམྦྷ་ལ་ཡབ་ཡུམ་གྱི་བྲི་གཞི་དར་རས་དམར་པོ་ལ་དྲི་བཟང་ཕྱེ་མས་བྱུགས་ལ་གསེར་གྱིས་བྲི་བའམ་ཤོག་བུ་རྒྱ་ཚོས་ཀྱིས་བསྒྱུར་བ་ལ་གསེར་བཅད་ཀྱིས་བྲིའོ།།» སྔགས་དང་བཅས་པ་སྐར་མ་རྒྱལ་གྱི་ཉིན་པར་བྲི་ལ།«་་་་་སྐུའི་རྒྱབ་ཏུ་སྔགས་ཚར་གསུམ་ཙམ་ལ་ཇི་ལྟར་འདོད་པའི་སྤེལ་ཚིག་དང་རྟེན་འབྲེལ་སྙིང་པོ་གསེར་གྱིས་བྲི། དེ་མ་གྲུབ་ན་གི་ཝང་གིས་བྲིའོ།།» རབ་ཏུ་གནས་པར་བྱས་ནས། ཁུག་མར་རྫས་དང་ལྷན་ཅིག་ཏུ་གཞུག དེ་ཚོན་སྐུད་སྣ་ལྔས་བཅིངས་ཏེ་མཆན་ཁུང་གཡོན་དུ་གདགས་པར་«་་་་་མིས་མ་མཐོང་བར་བྱ་བ་མན་ངག་གོ།» བྱ་བ་ནི་གསང་བའི་རྟེན་བཅའ་བའི་མན་ངག་གོ །གཉིས་པ་བསྙེན་སྒྲུབ་ཉམས་སུ་བླང་བའི་ཚུལ་ནི། དང་པོ་སྐར་མ་རྒྱལ་ལྟ་བུ་ལ་བླ་མ་ལས་རྗེས་སུ་གནང་བ་དང་། ལུང་བླངས་ནས་ཉམས་སུ་ལེན་པའམ། ཕྱིས་སྐར་མ་རྒྱལ་ལྟ་བུ་ནས་ཉམས་སུ་ལེན་པར་བྱའོ། །དེ་ལ་ཐོག་མར་སྐྱབས་འགྲོ་སེམས་བསྐྱེད་སྔོན་དུ་སོང་ནས། རང་བདེ་མཆོག་ལྷན་ཅིག་སྐྱེས་པ་ཡབ་ཡུམ་མམ། ཡི་དམ་གང་རུང་ལྟར་བསྐྱེད། བཟླས་པ་བྱས་ལ། མདུན་དུ་པྃ་ལས་པདྨ་དམར་པོ་འདབ་མ་བརྒྱད་པའི་སྟེང་དུ་ཨ་ལས་ཟླ་བ་བྷྲཱུྃ་ལས་གསེར་གྱི་བུམ་པ་ནི་རིན་པོ་ཆེའི་ཆུན་འཕྱང་བ་«་་་་་ཁ་གཡས་གཡོན་དུ་བལྟ་བ།» གཉིས་ཀྱི་སྟེང་དུ་རྃ་ལས་ཉི་མའི་དཀྱིལ་འཁོར། དེའི་སྟེང་དུ་ཛྃ་དང་བྃ་གྱིས་མཚན་པ་ལས་འོད་འཕྲོས། སེམས་ཅན་གྱི་དོན་བྱས་ཚུར་འདུས་ཡོངས་སུ་གྱུར་པ་ལས་ཛམྦྷ་ལ་ཡབ་ཡུམ་དུ་བསྐྱེད། དེའང་ཡབ་སྐུ་མདོག་དམར་པོ་ཞག་གཅིག་ཕྱག་གཉིས་པ། སྤྱན་གསུམ་པ་དབུའི་སྟེང་ན་ནོར་བུ་རིན་པོ་ཆེ་འོད་འཚེར་བས་བརྒྱན་པ། ཕྱག་གཡས་པས་ནོར་བུ་རིན་པོ་ཆེ་དབང་གི་རྒྱལ་པོ་བསྣམས་ཤིང་། གཡོན་པ་ནེའུ་ལེ་རིན་པོ་ཆེས་གང་ཞིང་སྐྱུགས་པ་བསྣམས་པས་ཡུམ་ལ་འཁྱུད་པའི་ཕྱག་རྒྱ་ཅན། ཞབས་གཡས་བརྐྱང་གཡོན་བསྐུམ་པ་ཅན་དུ་བསྐྱེད་དོ། །དེའི་པང་དུ་ཡུམ་རྒྱས་བྱེད་མ་སྐུ་མདོག་དམར་མོ་ཞལ་གཅིག་ཕྱག་གཉིས་མ། གཡས་ན་ནོར་བུ་རིན་པོ་ཆེ་འོད་འབར་བ་བསྣམས་པས་སྒྲུབ་པ་པོ་ལ་རིན་པོ་ཆེའི་ཆར་འབེབས་པ། གཡོན་བདུད་རྩིས་གང་བའི་ཐོད་པ་བསྣམས་ནས་ཡབ་ལ་སྟོབ་པའི་ཚུལ་དུ་འཁྱུད་པ། ཞབས་གཡོན་བརྐྱང་ཞིང་གཡས་ཀྱིས་ཡབ་ལ་འཁྱུད་པ། གཉིས་ཀའང་བདེ་བ་ཆེན་པོ་ལ་དགྱེས་པའི་ཚུལ་གྱིས་ཁྲོ་ཞིང་ཆགས་པའི་ཉམས་ཅན།«་་་་་ཐབས་ཀྱིས་སྦྱོར་ཞིང་ཡུམ་གྱིས་སྐུལ་བའི་ཉམས་བསྐྱེད་པ།» དར་དང་རིན་པོ་ཆེའི་རྒྱན་ཐམས་ཅད་ཀྱིས་བརྒྱན་པ། བདེ་བ་ཆེན་པོའི་རྣམ་པ་ཅན་ཡབ་ཡུམ་གྱི་སྐུར་བསྒོམ་པར་བྱའོ། །དེ་གཉིས་ཀའི་གནས་གསུམ་དུ་ཡི་གེ་གསུམ་བཀོད་ལ། ཡེ་ཤེས་པ་སྤྱན་དྲངས་ནས་བསྟིམ། དབང་བསྐུར་ཏེ་རྡོ་རྗེ་སེམས་དཔའི་རྒྱས་བཏབ་པ་ལ། རང་གི་ཐུགས་ཀ་ནས་སྤྲོས་པའི་ལྷ་མོ་རྣམས་ཀྱིས«་་་་་ཨརྒྷཾ་ལ་སོགས་པས་»མཆོད་ནས་«་་་་་སྔགས་ལ་འབྲུ་གསུམ་བཏགས་པས།» བདུད་རྩིའི་མཆོད་པའང་དབུལ་བར་བྱའོ། །བསྟོད་པ་ནི། རྗེས་ཆགས་དཔའ་བོ་མཆོག་ཏུ་བདེ་བའི་རང་བཞིན་ཅན། །ཟག་པ་གཉིས་བྲལ་མཁའ་འགྲོའི་དབང་ཕྱུག་དཔའ་མོ་ཆེ། །གཉིས་མེད་རྣམ་རོལ་དགོས་འདོད་ཀུན་འབྱུང་མཆོག་གི་ལྷ། །མགོན་པོ་ཁྱོད་ལ་མངོན་པར་འདུད་དོ་མངོན་ཕྱག་འཚལ། །ཞེས་པས་བསྟོད་པར་བྱའོ། །དེ་ནས་བཟླས་པ་བྱ་བ་ནི། རང་ཡི་དམ་དུ་གསལ་བའི་ཐུགས་ཀར་ཉི་མའི་དཀྱིལ་འཁོར་གྱི་མཐར་ཡི་དམ་གྱི་སྔགས་དང་། དབུས་སུ་ཡི་དམ་གྱི་ས་བོན་དང་དབྱེར་མི་ཕྱེད་པའི་ཛམྦྷ་ལ་ཡབ་ཡུམ་གྱི་ཐུགས་ཀར་ཉི་མ་ལ་ཡི་དམ་གྱི་ས་བོན་བསམ།«་་་་་ཡི་དམ་གྱི་ཐུགས་ཀའི་འོད་ཟེར་གྱིས་མདུན་གྱི་ཛམྦྷ་ལ་ཡབ་ཡུམ་གྱི་ཐུགས་རྒྱུད་བསྐུལ། དེའི་ཐུགས་ཀར་ཉི་མའི་སྟེང་དུ་ཛྃ་དང་བྃ་གྱི་སྔགས་ཀྱིས་བསྐོར་བ།» དེ་རྣམས་ལས་འོད་ཟེར་འཕྲོས་པས་ཁམས་གསུམ་པའི་སྣོད་བཅུད་ཀྱི་ནུས་མཐུ་ཇི་སྙེད་དང་། ཇི་ལྟར་འདོད་པ་རྣམས་བསྡུས་ནས་བདག་ལ་དངོས་གྲུབ་སྩལ་བར་མོས་ལ་བཟླས་པ་བྱའོ། །ཐུན་གྱི་མཇུག་ཏུ་རླུང་འབྱུང་འཇུག་གནས་པ་དང་བསྟུན་ནས་སྤྲོ་བསྡུའི་དམིགས་པ་བྱ་བ་«་་་་་རླུང་ཁ་སྦྱོར་གྱི་ལས་སྦྱོར་ལག་ལེན་བཞིན་»ནི་དཔོགས་ཆོག་གོ །བཟླས་སྔགས་ནི། ཨོཾ་ཛམྦྷ་ལ་ཛ་ལེནྡྲཱ་ཡ་དྷ་ནཾ་མེ་དྷི་ཧྲཱིཿ ཌཱ་ཀི་ནཱི་ཛམྦྷ་ལ་སམྦྷ་ར་སྭཱ་ཧཱ། འདི་བརྒྱའམ་སྟོང་ལ་སོགས་པ་ཉིན་རེ་བཞིན་མ་ཆག་པར་བཟླ་བར་བྱའོ། །དེ་ནས་སྐྱོ་བར་གྱུར་ན།«་་་་་མཆོད་བསྟོད་བྱ། འདོད་དོན་ལ་གསོལ་བ་གདབ། གཏོར་མ་འབུལ་ན། གཏོར་མ་དཀུ་བག་ཅན་གང་འབྱོར་བྱིན་གྱིས་བརླབས་ལ། སྔགས་ལ་ཨ་ཀཱ་རོ་བཏགས་ལ་དབུལ་ལོ།།» ཡབ་ཡུམ་འོད་དུ་ཞུ་ནས་རང་ལ་ཐིམ། རང་ཡང་སྤྲོས་བྲལ་མི་དམིགས་པའི་ངང་དུ་གཞག དགེ་བའི་རྩ་བ་བསྔོ་བའི་རྒྱས་གདབ་པར་བྱའོ། །འདི་ནི་བསྙེན་ཅིང་སྒྲུབ་པའི་མན་ངག་གོ །ཐུན་མཚམས་སུ་ཆུ་སྦྱིན་བརྒྱ་རྩའམ་ཅི་ནུས་ཀྱང་དབུལ་ལོ། །དེ་ལྟར་བསྒྲུབས་པས་གྲུབ་པའི་རྟགས་འདི་རྣམས་འབྱུང་སྟེ། སྐྱེས་པ་དང་བུད་མེད་མང་པོས་ཕྱག་དང་བསྐོར་བ་བྱེད་པ་དང་། འབྲས་ཆན་སྟེར་བ་དང་། གདན་བཏིང་བ་དང་། རིན་པོ་ཆེའི་རི་ལ་འཛེགས་པ་དང་། གཏེར་རྙེད་པ་དང་། ཉི་མ་ཤར་བ་དང་། ནམ་ལངས་པ་དང་། མི་མང་པོར་ཆོས་སྟོན་པ་དང་། གོས་དམར་པོ་ཁྱད་པར་ཅན་གོན་པ། རྔ་དང་དུང་དང་ཌཱ་མ་རུ་ལ་སོགས་པ་རོལ་མོ་སྣ་ཚོགས་པ་འཁྲོལ་བ་རྨི་ལམ་དུ་འབྱུང་ངོ་། །གསུམ་པ་ལས་ལ་བསྐུལ་བའི་ཆོ་ག་ནི། རྟགས་གོང་དུ་བཤད་པ་བཞིན་བྱུང་བའི་རྗེས་ལ་ཛམྦྷ་ལ་ཡབ་ཡུམ་གྱི་ཐུགས་རྒྱུད་བསྐུལ། ཡབ་ཡུམ་ལ་ཁྲོ་བོ་དང་ཁྲོ་མོ་ཁ་དོག་དམར་པོ་ལྕགས་ཀྱུ་དང་ཞགས་པ་ཐོགས་པ་སྤྲོས། རང་ལ་ཉེ་བར་མཁོ་བའི་མི་ནོར་ཟས་གོས་ལ་སོགས་པ་གང་འདོད་པ་དངོས་གྲུབ་ཏུ་ཁྱེར་བྱུང་བར་མོས་ནས། སྔགས་དང་དམིགས་པ་བརྟན་པོར་བཟུང་བས་གང་འདོད་འགྲུབ། དེས་ཀྱང་མ་གྲུབ་ན།«་་་་་གོ་ལྡོག་གི་མན་ངག་ནི།» རང་ཛམྦྷ་ལ་ཡབ་ཡུམ་དུ་བསྒོམ། མདུན་གྱི་ཡི་དམ་གྱི་ཐུགས་ཀར་ཛམྦྷ་ལ་ཡབ་ཡུམ་བསྒོམས་ལ་སྔགས་ཀྱི་འོད་ཟེར་གྱིས་གནད་ལ་གཟིར་བས་གང་འདོད་པ་འགུགས་པའི་དངོས་གྲུབ་བཀུག་པར་མོས་ལ་བཟླས་པ་བྱ། འདི་ཡང་དཔོགས་པའི་ཆོ་ག་བཞིན་རླུང་འབྱུང་འཇུག་གནས་གསུམ་ལ་སྦྱར་བས་«་་་་་འདི་ནི་ཤིན་ཏུ་ཟབ་པའི་གནད་ཡིན་པས་འདི་ཙམ་གྱིས་ལས་མ་ལུས་པ་འགྲུབ་ངེས་པ་ཡིན་ནོ།།» ཆོག་གོ །ལས་བསྐུལ་གྱི་ཆོ་ག་རྫོགས་པར་བསྟན་ཟིན་ཏོ། །དེ་ལྟར་བསྒྲུབས་པ་ལ་བརྟེན་ནས་རབ་མཆོག་གི་དངོས་གྲུབ་ཐོབ། འབྲིང་འཁོར་ལོས་སྒྱུར་བའི་རྒྱལ་པོར་«་་་་་ཕུན་སུམ་ཚོགས་པ་ཐོབ་པ་དང་།» འགྱུར། ཐ་མ་ཡང་ཟས་ནོར་ལ་དབང་ཐོགས་པ་མེད་པར་འགྱུར་རོ། །མན་ངག་གི་རིམ་པའི་གསང་སྒྲུབ་ཐུན་མོང་མ་ཡིན་པ་མ་སྦས་པར་ཡི་གེར་བྲིས་པ་ས་མ་པ་ཐ། བླ་མ་ས་སྐྱ་པ་ཆེན་པོའི་གསུང་རབ་བོ།། ༈ །འདིའི་བརྒྱུད་པ་ནི། ཡེ་ཤེས་ཀྱི་མཁའ་འགྲོ་མ། རྣལ་འབྱོར་དབང་ཕྱུག་བིརྺ་པ་ནས་རིམ་པར་བརྒྱུད་དེ། པཎྜི་ཏ་ག་ཡ་དྷ་ར། འབྲོག་མི་ལོ་ཙཱ་བ། མངའ་རིས་པ་གསལ་བའི་སྙིང་པོ། འཁོན་སྒྱི་ཆུ་བ། བླ་མ་ས་ཆེན། སློབ་དཔོན་རིན་པོ་ཆེ། རྗེ་བཙུན་རིན་པོ་ཆེ། ཡར་སྒོམ་སེ་བོ་ཁུ་དབོན། རྒྱ་ཚ་ལུང་མང་པོ་ངག་གི་དབང་ཕྱུག མཁས་པ་ཡོན་ཏན་ཁྲི། མཁན་ཆེན་སེང་གེ་བཟང་པོ། བདག་ཡར་ལུང་པ་སེང་གེ་རྒྱལ་མཚན་ནོ། །འདིའི་ལུང་བླང་བའི་སྐབས་འདིར་སྐར་མ་རྒྱལ་ལ་བབས་པའི་ཚེ་སློབ་དཔོན་ཡི་དམ་«་་་་་བདེ་མཆོག་གམ་གང་རུང་»གྱི་བསྐྱེད་བཟླས་བྱ། མདུན་དུ་«་་་་་ལག་ལེན་ལ་ས་དམར་གྱི་སྟེགས་བུ་གྲུ་བཞི་ལ་པདྨ་འདབ་བརྒྱད་བྲིས་པའི་སྟེང་དུ་མཉྫིའི་སྟིང་མཎྜ་ལར་ས་དམར་རམ་སིནྡྷུ་ར་བྱུགས་ལ་ཆོས་འབྱུང་གི་དབུས་སུ་ཛྃ་བྃ་རེ་ལ་སྔགས་གཡས་སྐོར་དུ་བྲི།» པདྨ་དམར་པོའི་མཎྜལ་ཆོས་འབྱུང་སྔགས་དང་ས་བོན་ཅན་གྱི་དྲུང་དུ་མཆོད་པ་གཏོར་མ་ཅི་འབྱོར་པ་བཤམ། མཎྜལ་བསྐྱེད་བཟླས་བྱ། མཆོད་གཏོར་དབུལ། སློབ་མས་གསོལ་གདབ་དང་སེམས་བསྐྱེད་«་་་་་ཁྲུས་བྱས། མཎྜལ་དབུལ། ཀུན་མཁྱེན་ཡེ་ཤེས་ཕུང་པོ་ཅན་སོགས་ཤླཽ་ཀ་གཅིག་དང་། གུར་གྱི་རྒྱུན་བཤགས།» སྔོན་དུ་འགྲོ་བས་སློབ་མ་ནོར་ལྷ་ཡབ་ཡུམ་དུ་བསྐྱེད་ལ། མཎྜལ་གྱི་ལྷ་«་་་་་སྐུ་གསུང་ཐུགས།» བསྟིམ་པས་བྱིན་གྱིས་བརླབ་ཅིང་སྤྱི་བོར་རྡོ་རྗེ་བཞག་ཅིང་«་་་་་ཏིཥྛ་བཛྲས།» བརྟན་པར་བྱའོ། །རྡུལ་ཚོན་བླངས་ནས་«་་་་་འབྲུ་གསུམ་བརྗོད།» སློབ་མའི་དཔྲལ་བར་«་་་་་ལན་གསུམ་»བྱུག«་་་་་པས་བྱིན་གྱིས་བརླབས་པར་བསམ།» མདུན་གྱི་ལྷའི་ཐུགས་ཀ་ནས་ཡི་དམ་གྱི་ལྷའི་སྔགས་ཀྱིས་ཐོག་དྲངས་པའི་སྔགས་འཕྲོས་སློབ་མའི་སྙིང་གར་«་་་་་ཛྃ་བྃ་གྱི་མཁར་»འཁོར་བར་བསམས་ལ་བཟླས་པའི་ལུང་སྦྱིན།«་་་་་ལན་གསུམ་གྱི་དང་པོས་དམ་ཚིག་པ། གཉིས་པས་ཡེ་ཤེས་པ། གསུམ་པས་བྱིན་གྱིས་བརླབས་པར་མོས་པ་ཡིན་ནོ།།» དམ་བཅའ་ཁས་ལེན་པར་འདོད་ན་དམ་བཅའི་ལུང་ཡང་དབོག་གོ །རྫས་བསྡུ་ཙཱ་རུའི་བཟའ་བ་ལ་སོགས་པ་ལོངས་སྤྱད་པར་བྱའོ། །ལུང་བླང་བའི་མན་ངག་བླ་མའི་གསུང་བཞིན་ས་སྐྱར་སྦྱར་བའོ། །མངྒ་ལཾ།།